Keshi Edam

Keshi Edam (hulandes: Edammer kaas) ta un keshi duru hulandes ku un forma sfériko distinto. Den siglo 14, siudat di Edam den Nort-Holland a krese bira un haf importante pa eksportashon di produktonan di lechi (i webu), inkluso keshi. Esaki ta probablemente e motibu pakiko keshi eksportá for di Edam a haña e nòmber Edammer.

Na Edam, keshi tabata wòrdu transportá via awa te na 1922; direktamente for di kunukero pa komersiante. Esnan mas klave pa ku e proseso aki tabata e kargadónan di keshi, ku tabata transportá i suministrá e keshinan aki riba berries of strechers di palu.thumb|Kargadó di keshi ku un monton di keshi riba un berrie na un merkado di keshi na Alkmaar (1921).

Durante siglo di oro hulandes, keshi tabata wòrdu komersialisá rònt mundu i interkambiá pa otro merkansia. Nòmbernan históriko pa keshi Edam ta inkluí cleyne kasekens i klootkaasjes (kloot ta nifiká sfériko òf rondo). 

Tradishonalmente, keshi Edam ta konosí pa su kaska kòrá, ku ta wòrdu kreá dor di apliká un kapa di parafina kòrá promé ku eksportashon. Antes, e keshi tabata haña su koló kòrá ku djus di klaproos (un mata di flor ku genero Papaver). Edam tambe ta wòrdu bendí ku un kaska hel. Originalmente, keshi Edam tabata un keshi sfériko chikitu ku un peso di 1,7 kg.

Edam ta un asina yamá keshi 40+, loke ta nifiká ku e materia seku ta kontené 40 porshento di vèt. Pa keshi Edam esaki ta nifiká un kontenido apsoluto di 25 porshento di vèt (ta nifiká 25 gram di vèt pa kada 100 gram di producto).

E asignashon Edam Holland ta protehá for di òktober 2010 dor di un desishon di Komishon Oropeo. Keshi ku e nòmber protehá aki mester a originá for di Hulanda i ta produsí for di lechi di baka hulandes. 

Edam a wòrdu produsí na vários lugá. Banda di provinsia Nort-Holland, produkshon ta tuma lugá tambe den pueblo di Marum na Groningen. Keshi Edam ta wòrdu bendí bou vários nòmber di merkadeo, inkluso Noorwester Edammer i Frico. Entrante yüni 2007, tur produkshon industrial di keshi Edam a wòrdu transferí pa FrieslandCampina na Marum. Keshi Edam artesanal, sinembargo ainda ta wòrdu produsí riba un eskala limitá.

Kategoria:Hulanda
Kategoria:Alimento